# Nyota United ajiandaa kutimkia Juventus

## Muktasari:

**Nyota huyo ambaye alijiunga na Man United kwenye dirisha lilopita la usajili amekuwa na wakati mgumu kwenye timu hiyo akifanikiwa kucheza michezo 11 tu na kufunga bao moja kwenye kipindi chake hadi sasa.**

**MANCHESTER, ENGLAND**: Baada ya kuwa na wakati mgumu kwenye kikosi cha Manchester United, staa mpya wa timu hiyo Joshua Zirkzee anatarajiwa kurudi nchini Italia.

Nyota huyo ambaye alijiunga na Man United kwenye dirisha lilopita la usajili amekuwa na wakati mgumu kwenye timu hiyo akifanikiwa kucheza michezo 11 tu na kufunga bao moja kwenye kipindi chake hadi sasa.

Staa huyo raia wa Ureno, sasa amekuwa akiwaniwa na Juventus na taarifa kutoka kwenye vyombo mbalimbali vya habari nchini England zinaonyesha kuwa anaweza kujiunga na timu hiyo katika usajili wa Januari kwa kuwa ameshawaambia viongozi wake anataka kuondoka.

Zirkzee, 23, alifanya kazi kubwa kwenye kikosi cha Bologna msimu uliopita baada ya kufunga mabao 12, jambo ambalo ameshindwa kulifanya akiwa na Manchester United ambayo imekuwa na msimu mbaya.

Inaelezwa kuwa mabosi wa mchezaji huyo wameshafanya mawasiliano na kocha wa Juventus kuhusu usajili wa mshambuliaji huyo ambaye alitua United kwa kitita cha pauni 36 milioni, lakini pia kumekuwa na matumaini kuwa anaweza kufanya vizuri kwenye utawala wa kocha mpya wa United Ruben Amorim ambaye anaanza kuiongoza timu hiyo wikiendi hii.